NG groep 'kan g'n studente oplei' | Netwerk24
Dit is hoogs onwaarskynlik dat behoudende gemeentes in die NG Kerk daarin sal slaag om hul eie toesighoudende liggaam te stig om predikante op te lei en te legitimeer wat gekant is teen gay­huwelike.
Só sê akademici oor Rapport se berig verlede week dat 'n groep predikante en lidmate wat teen gay­huwelike gekant is die moontlikheid ondersoek om predikante binne 'n "behoudende stroom" op te lei.
Die groep wat na hulself as die Moreleta Kairos Netwerk (MKN) verwys, sê hulle "het nie meer die vrymoedigheid om ons studente na een van die teologiese fakulteite (Vrystaat, Pretoria en Stellenbosch) te stuur vir opleiding nie".
Rapport het verlede Sondag berig lede van die MKN het op 'n vergadering voorbrand gemaak vir kerkskeuring. Die koerant is in besit van 'n opname van die vergadering.
Ds. Willem Badenhorst, Pieter Breytenbach en ds. Norma Rossouw, lede van die MKN se werkgroep, het teologiese opleiding op die vergadering bespreek.
Hul ideaal is nie teologie wat bevraagteken nie, maar wat beheer.
Badenhorst het gesê die werkgroep ondersoek die moontlikheid om hul eie kuratorium ('n liggaam wat toesig hou oor teologiese opleiding) daar te stel.
Hy het gesê daar was "reeds gesprekke" met die Noordwes-Universiteit "om met hulle hande te vat en ons ouens soontoe te kanaliseer".
Breytenbach sê hulle het op hul vergadering in November met 'n afvaardiging van die kerk se algemene sinodale moderamen (ASM) gepraat oor die "liberale teologie" wat by kweekskole gepropageer word.
Hulle het onder meer by die ASM gekla dat studente "wat nie saamstem oor die liberale goed nie" blykbaar swaar kry en "totaal van die pad af is" as hulle daar uitstap en dat die kuratoriums nie hul klagtes ondersoek nie.
Breytenbach het gesê hulle wil "totaal iets nuuts begin in terme van opleiding".
Rossouw sê die ASM het "half ooreengekom" dat daar opgetree moet word teen die "dwaalleer wat in klasse verkondig word".
"Julle gaan ons moet help om die ouens verantwoordelik te hou oor wat hulle vir studente sê en wat hulle verkondig. Daar is baie materiaal wat die dosente uitdeel in die klas wat 'n ou kan gebruik. Ons kan studente beskerm deur bloot te sê die probleem is die uitdeelstuk in pleks daarvan om te sê dit is 'n student wat so sê.
"Ons gaan terugbeweeg na 'n tyd waar die ouens onder sensuur geplaas gaan word."
Prof. Julian Müller, 'n afgetrede dosent in die teologiese fakulteit aan die Universiteit van Pretoria, sê hy kan nie insien hoe die MKN se planne vir teologiese opleiding "binne die behoudende stroom" deur die kerk en teologiese fakulteite geakkommodeer kan word nie.
"Ek kan nie dink dat daar ruimte binne 'n gevestigde kerk soos die NG Kerk is vir die tipe teologiese opleiding wat net een teologiese siening aanvaar wat ten alle koste gehandhaaf moet word nie.
"Die NG Kerk sowel as teologiese fakulteite by universiteite se opleiding is gegrond op teologie as wetenskap wat soekend en bevraagtekenend is. Hierdie groep se ideaal is nie teologie wat bevraagteken nie, maar wat beheer.
"Dit is eerder afrigting as opleiding. Dit is 'n verarming waar verskille van menings nie geakkommodeer word nie. Dit is die groot verskil tussen 'n kerk en 'n sekte."
Hy sê dit is kommerwekkend dat daar 'n beroep op behoudendes gedoen word om lektore te teiken. "Dit is 'n georganiseerde aksie en 'n soort heksejag waar gevra word dat bewyse versamel word en mense geteiken word sodat hulle skuldig bevind kan word. Dit is nie vir hulle genoeg dat daar ruimte vir mekaar is nie. Is dit nou die pad van kerkwees en Christenskap? Dit moet in die sterkste taal veroordeel word dat hulle met sulke aksies besig is."
Dr. Chris Jones, hoof van die eenheid vir morele leierskap in die fakulteit teologie aan die Universiteit Stellenbosch, sê huidige teologiese opleiding neem kennis van die ontwikkeling in die natuurwetenskap, die geskiedenis en die literatuur­­weten­skap, en hoe dít die verstaan en uitleg van die Bybel beïnvloed.